L-għada tal-budget għas-sena li ġejja, il-Prim Ministru Joseph Muscat qal li l-imsieħba soċjali u l-poplu qed jifhmu l-ottimiżmu li bih qed jimxi l-Gvern. Qal li dan huwa budget li jindirizza l-frodi tal-beneffiċji soċjali billi jdaħħal bidla fil-kultura. “Dan il-budget hu mibni fuq l-ottiżmu, jilqugħ u jifhmuh u l-punti li jistgħu jitqiesu bħala iebsin bħal fatt li qed nikklampjaw fuq il-frodi tal-benefiċċji li forsi xi nies jaħsbu li dan il-Gvern mhux kapaċi jagħmilha imma se jagħmilha u din turi bidla fil-kultura pożittiva ħafna li qed inħarsu ‘l quddiem għaliha”, qal il-Prim Ministru. Dr Muscat qal li l-isfida tal-Gvern tibqa’ dik li joħloq il-postijiet tax-xogħol. Qal li l-miżuri tas-sena li għaddiet fosthom iċ-chilcare b’xejn ħallew il-frott billi żdied ix-xogħol. Qal li din is-sena l-budget jagħmel l-istess, b’inizjattivi oħra. Dr Muscat irribatta l-kritika li qed issir mill-oppożizjoni. “Min qed jagħti l-parir lill-Kap tal-Oppożizzjoni dwar l-ekonomija, tajjeb li jagħmel paraguni ma’ gvernijiet passati u jara li l-aġġustamenti li qed nagħmlu huma pjuttost minimi fejn aġġustamenti li kienu għamlu gvernijiet li kien jifforma parti minnhom,” qal Dr Muscat. Il-Prim Ministru qal li l-budget kien twil għax elenka pjan tal-Gvern b’miżuri konkreti u migħajr retorika. Id-Deputat Prim Ministru Louis Grech qal li dan il-budget ikompli jagħti fiduċja u kredibbiltà lill-ekonomija. Qal li Gvern telaq minn pożizzjoni li kellu proċedura ta’ defiċit eċċessiv mill-Unjoni Ewropea u issa qed iħares biex sal-2017 id-defiċit jinżel għal 0.6%. Qal li dan sar fi sfond li żdiedu l-impjiegi u naqas il-qgħad. Il-Ministru tal-Finanzi Edward Scicluna qal li l-Gvern qed jagħmel mill-budget strument ekonomiku b’saħħtu, bil-Gvern jinċentiva x-xogħol u jiskoraġġixxi lil min ma’ jridx jaħdem.